Crkva svetog Vasilija Blaženog u Moskvi
Katedrala svetog Vasilija Blaženog (ruski Собор Василия Блаженного) ili jednostavno Sveti Vasilije je prekrasna crkva u Moskvi koju je između 1550. i 1560. godine dao izgraditi Ivan IV (bolje poznat kao Ivan Grozni) da obilježi svoja osvajanja. Izgradili su je arhitekti Barma i Postnik. Ime crkve se mijenjalo kroz vijekove. Najprije je bila posvećena Uznesenju Djevice Marije u skladu s istočnjačkom tradicijom. Katedrala se zapravo sastoji od osam manjih crkava okupljenih oko jedne glavne. Tlocrt crkve Sv. Vasilija u osnovi je križni. Srednja, glavna crkva, omeđena je sa četiri osmerokutne crkve na glavnoj osi i još četiri – dvjema četvreokutnim i dvjema nepravilnog oblika – na dijagonalama. Toranj glavne građevine, koji ima oblik šatora, okružen je maštovitim šarolikim kupolama koje su imale izrazito visoke (poput tornjeva) tambure i vrhove u obliku lukovice (Rusi su počeli koristiti ovaj oblik kupole u XII vijeku, umjesto bizantskih plitkih kupola, jer su ove bolje podnosile težinu snijega koji je veoma čest problem na sjeveru). Eksterijer, prvobitno bijele boje, obojen je u XVII vijeku kad je željezni (pozlaćeni) krov zamijenjen crijepom.